**§ 1 Navn og fundering.**

Foreningens navn er ”Viking Petanque”.

Foreningens hjemsted er Rønne, hørende under Bornholms Regions Kommune.

Viking Petanque er tilsluttet DGI, DIF via Dansk Petanque Forbund samt Viking samarbejdsforum og vedkender sig organisationernes formålsparagraffer og værdigrundlag.

**§ 2 Formål.**

Foreningens formål er at fremme kendskabet til og interessen for petanque spillet, samt at virke for medlemmernes trivsel og kammeratskab, ved at tilbyde træning, instruktion og samvær, til gavn og glæde for den enkelte.

**§ 3 Optagelse af medlemmer.**

1. Som medlem kan optages personer som ønsker det, med mindre vedkommendes forhold eller medlemskab af andre foreninger er til hinder herfor.
2. Medlemmer, der gennem en længere årrække har virket for foreningens trivsel, kan af enig bestyrelse udnævnes til æresmedlemmer.

**§ 4 Kontingent.**

Bestyrelsen fastsætter kontingentet.

Hvis kontingentet ikke betales rettidigt, udsendes rykker med gebyr. Såfremt restancen ikke betales efter rykker, har bestyrelsen ret til at slette vedkommende som medlem af foreningen. Pågældende kan ikke genoptages som medlem før restancen er betalt.

Kontingentåret følger kalenderåret.

**§ 5 Udmeldelse og eksklusion.**

Udmeldelse skal ske til kassereren.

Bestyrelsen kan udelukke et medlem når andre forhold gør sig gældende. Beslutningen kræver dog, at mindst 4 bestyrelsesmedlemmer har stemt herfor. Det ekskluderede medlem kan kræve beslutningen prøvet ved et medlemsmøde, hvis vedkommende føler sig forurettet.

**§ 6 Foreningens ledelse.**

Bestyrelsen består af

1. Formand
2. Sekretær
3. Kasserer
4. 2 bestyrelsesmedlemmer (kan være bestyrelsens repræsentanter i ad.hoc udvalg, eks. baneudvalg, husudvalg, sponsorudvalg, hjemmeside m.fl.)
5. 1 suppleant

Bestyrelsen indkalder til medlemsmøder efter behov, ligesom medlemmerne kan fremsætte ønsker om møder til behandling, når man skønner der er vigtige sager til drøftelse.

**§ 7 Generalforsamling.**

Generalforsamlingen er højeste myndighed i alle foreningsanliggender.

Generalforsamlingen afholdes inden udgangen af februar måned og indkaldes via mail, hjemmeside eller opslag, med fire ugers varsel.

Forslag der ønskes behandlet skal være formanden i hænde senest 14 dage før generalforsamlingen.

Dagsorden:

1. Valg af dirigent
2. Valg af stemmetællere og referent
3. Bestyrelsens beretning
4. Forelæggelse af revideret regnskab
5. Indkomne forslag
6. Valg
7. Formand (ulige år)
8. Sekretær (lige år)
9. Kasserer (lige år)
10. Bestyrelsesmedlem 1 (ulige år)
11. Bestyrelsesmedlem 2 (lige år)
12. Suppleant vælges hvert år
13. Valg af 2 revisorer hvert år
14. Eventuelt

**§ 8 Ekstraordinær generalforsamling.**

Der kan indkaldes med 14 dages varsel, når et flertal i bestyrelsen ønsker det og der skal indkaldes, når mindst 25 % af medlemmerne kræver det. Generalforsamlingen skal afholdes senest 1 måned efter at begæringen er fremsat. Kun emner der vedrører anførte sager kan behandles.

**§ 9 Bestyrelsesmøder.**

Der afholdes bestyrelsesmøder efter behov. Bestyrelsen fastsætter selv deres forretningsorden og skal sørge for at der føres referat fra møderne.

**§ 10 Regnskabsåret.**

Regnskabsåret følger kalenderåret.

**§ 11 Hæftelser.**

Foreningens medlemmer, bestyrelse- og udvalgsmedlemmer hæfter ikke personligt for de af foreningen indgåede forpligtelser. Foreningen alene hæfter med dens respektive formue. Medlemmerne har ingen økonomisk forpligtelse ud over kontingent forpligtelsen. Medlemmerne har ikke krav på nogen del af foreningens formue.

**§ 12 Vedtægtsændringer.**

For ændring af vedtægter kræves, at 2/3 af de på generalforsamlingen fremmødte stemmeberettigede medlemmer, stemmer for ændringen. Skriftlig afstemning skal benyttes.

**§ 13 Foreningens opløsning.**

Beslutning om opløsning kan kun vedtages på to til dette formål indkaldte ekstraordinære generalforsamlinger.

Mere end 50 % af klubbens medlemmer skal stemme for dette. Foreningens formue og ejendele tilfalder Viking Gymnastik & Trampolin til ungdomsarbejdet.

Det er den siddende bestyrelse der indkalder.

Vedtaget på generalforsamling Rønne d. ……………………… 2019

Dirigent:……………………………………….